 Ṣe àpilẹkọ àyọkà fún àkòrí yìí: Anthony Joshua àti Pulev: Ẹbùn ọdún Kérésìmesì ni àseyọrí Joshua lẹyìn tó na Pulev lálùbolẹ - Dàpọ Abíọdún. : Gómínà ìpínlẹ Ògùn, Dàpọ Abíọdún ti kí abẹṣẹkùbíòjò, Anthony Joshua kú oríire lẹyìn tó borí ojúgbà rẹ láti orílẹ-èdè Bulgaria, Kubrat Pulev ní gbàgede SSE Arena nì ìlú London lálẹ ọjọ Àbámẹta. Nínú àtẹjáde kan tí agbẹnusọ rẹ, Kúnlé Sọmọrín fi léde, Abíọdún ní Joshua gbé ògo ìpínlẹ Ògùn ga. Gẹgẹ bí ohun tí gómínà náà sọ, ó ní ẹbùn ńlá ni àṣeyọrí náà jẹ, àti pé yóò tún jẹ ohun ìwúrí fún àwọn ẹlòmíràn láti tẹpá mọ ohunkóhun tí wọn bá yàn láàyò. Àtẹjáde náà ni gbogbo wa ní ìpínlẹ yìí ni a gbàdúrà fún àṣeyọrí rẹ láì wo ti ẹsìn. Mo le ka àṣeyọrí ńlá tó wáyé lálẹ àná ní London gẹgẹ bí ẹbùn ọdún Kérésìmesì láti ọdọ Ọlọrun àti Anthony Joshua fún gbogbo wa ní ìpínlẹ Ògùn. Abíọdún ṣàlàyé pé Anthony Joshua, tó tún jẹ ọmọ bíbí ìpínlẹ Ògùn ti gbé ògo Nàìjíríà ga, ó sì tún fi han àwọn èèyàn pé orílẹ-èdè Nàìjíríà ṣì máa borí gbogbo ìdojúkọ tó ń là kọjá. Gómínà náà sọ pé ádùrá àwọn èèyàn ló ń gbà lórí abẹṣẹkùbíòjò náà tí adé IBF, WBA àti WBO kò tíì fi bọ mọ lọwọ. Nígbà tó ń sọrọ lójú òpó Twitter rẹ, Abíọdún fi kun pé àṣeyọrí náà ti fi hàn pé gbogbo owó tí ìjọba ìpínlẹ Ògùn ná àti akitiyan rẹ lórí eré ìdárayá kò lọ lásán. Alẹ ọjọ Àbámẹta, ọjọ kejìlá, oṣù Ọpẹ ọdún 2020, ni ìjà náà wáyé ní gbàgede SSE Arena, ní ìlú London, níbi tí Joshua ti fi ẹṣẹ já Pulev bọ bí àpò ìrẹsì. Yàtọ sí Abíọdún, Ààrẹ Muhammadu Buhari náà ti kí Joshua kú oríire àṣeyọrí ọhún. 